CYNGOR CYMUNED LLANBERIS

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**COFNODION CYFARFOD MIS GORFFENNAF 2019:**

Cofnodion Cyfarfod y Cyngor a gynhaliwyd yn Y Ganolfan, Llanberis, nos Fercher y 10fed o Orffennaf, 2019 am

7.00 y.h.

**CROESAWU cynrychiolwyr**

**Canolfan Rhyngwladol Adnoddau Daear:**

Cafwyd cyflwyniad diddorol gan Jane a Mads Huuse sy’n byw yn Waunfawr. Y nhw ac eraill a sefydlodd CRhAD (International Earth Resource Centre - IERC), sy’n cydweithio gyda chwech o brifysgolion yn cynnwys Prifysgol Bangor. Eu breuddwyd ydi creu canolfan addysg ac ymwelwyr yng Nglyn Rhonwy ac eisioes cafwyd trafodaeth pur adeiladol gyda cynrychiolwyr o Gyngor Gwynedd ynglyn a’r safle.

Pryder am ddyfodol y ddaear, neu’r blaned sydd tu ôl i’r freuddwyd o greu’r ganolfan, pryder am newid hinsawdd ac am adnoddau daear sy’n prinhau. Mae angen datrys rhai o’r heriau a hynny ar fyrder, meddai’r ddau, sydd wedi arbenigo ym myd daeareg ac ecoleg. Mae nhw’n credu bod yn rhaid hyrwyddo ac arwain i greu byd a ffordd o fyw sy’n llawer mwy cynaliadwy. Byddai’r ganolfan yn gwneud hynny trwy gyfrwng, gwyddoniaeth, treftadaeth a chelf.

Soniwyd cryn dipyn am faint y ganolfan a pha mor atyniadol fyddai hi i bobl leol ac ymwelwyr, y nod meddir fyddai dennu hyd at 300,000 o bobl y flwyddyn yma os yw’r lle i fod yn hunan gynhaliol. Byddai’r ganolfan yn cael ei rhedeg er ei mwyn ei hun a’r gwaith ac nid er creu elw i gyfranddalwyr, a byddai’n cynnig nifer o swyddi da a gwahanol.

Mewn trafodaeth eglurwyd y byddai tri chan mil o bobl yn nifer enfawr i ardal sydd eisioes ar adegau yn gwegian o dan bwysau ymwelwyr. Mae parcio eisioes yn broblem fel y mae trafnidiaeth gyhoeddus a chyflwr y ffyrdd. Roedd y cyflwynwyr yn derbyn y pryderon hynny, ac er mwyn sicrhau cefnogaeth leol yr oedden nhw wedi dod i gyflwyno’i gwaith mor gynnar er mwyn sicrhau bod cefnogaeth a sut i osgoi gwneud camgymeriadau. Mae’n ymddangos, yn ôl yr hyn ddywedwyd, eu bod yn frwd i gynnwys y trigolion lleol yn eu cynlluniau.

Eglurodd y ddau y byddai’n gryn her i ddarganfod tua £100 miliwn o bunnau i ddatbglygu a chreu y ganolfan. Roedd 80 mil o bunnau wedi ei sicrhau i roi’r cynllun ar waith, ond rhybuddiwyd bod hwn yn gynllun a allai weithio mewn ar nifer o safleoedd eraill yng ngwledydd Prydain, ond mai Llanberis, ar hyn o bryd, oedd dewis cynta’r cyflwynwyr. Wedi tri chwarter awr o gyflwyniad a thrafodaeth daethpwyd a’r cyfarfod i ben gydag addewid o gadw mewn cysylltiad a’r Cyngor, ac efallai dod yn ôl tua diwedd y flwyddyn neu ddechrau’r nesaf i son sut mae’r gwaith yn datblygu. Diolchwyd i’r ddau gan y Cadeirydd.

**1 PRESENNOL ac YMDDIHEURIADAU:**

***Ward Padarn:*** Rhys ap Gwilym (Cadeirydd), Gwilym Evans, Olwen Gwilym, Bethan Holding, Iwan Harding, Aneuryn Jones, Cyng. Kevin Morris Jones, Helen Sharp, Trystan Thomas.

***Ward Peris:*** Iola Owen. Hefyd yn bresennol: Dei Tomos (Clerc).

***Ymddiheuriadau:*** Nicola Brown,

**2 DATGAN BUDDIANT:**

Cofnodir, os yn berthnasol, o dan y gwahanol benawdau.

**3 CADARNHAU COFNODION:**

Cadarnhawyd cofnodion cyfarfod nos Fercher y 12fed o Fehefin, 2019 fel rhai cywir ac fe’u harwyddwyd gan y Cadeirydd. Cynnig ac eilio: IO/KMJ

**4 MATERION YN CODI O’R COFNODION:**

***1. Coed Doctor:***

Cafwyd ymateb hynod siomedig i’r ail gyfarfod i drafod dyfodol y coed. Arwahan i Bob Griffiths o CG a chynryhiolydd **o** fudiad sy’n cefnogi coedydd chymunedoldau o drigolion y pentref yn unig oedd yn bresennol ynghyd â’r Clerc a’r Cynghorydd KMJ. Er mwyn ceisio creu diddordeb pellach dywedodd BG y byddai’n trefnu un neu ddau o weithgareddau yn y coed yn y dyfodol, mwy na thebyg ar ôl cyfnod gwyliau’r ysgol.

***2. Cae Chwarae Gwaith Nwy (Cae Gas):***

Hyd yma wnaed dim gan CG i gadw’r defaid allan.

***3. Archwiliad Blynyddol:***

Adroddwyd bod yr Archwiliad Blynyddol Mewnol wedi ei gwblhau gan Adran Archwilio CG a’r holl waith papur wedi ei anfon ymlaen i gwmni BDO yn Southampton ar gyfer yr Archwiliad Allanol.

Roedd gan yr Archwiliwr Mewnol nifer o argymhellion.

***1/4***

• Roedd angen blaen lythrennu bonion siec gan yr arwyddwyr.

• Methiant i adnabod gwariant Rhan 137 ar wahan i bwerau gwariant eraill. (Roedd yr holl wariant yma o dan benawd penodol ac o fewn y ffiniau gwario blynyddol).

• Methiant i gyflwyno cofrestr asedau cyflawn i gynnwys dyddiad meddiant a’r gwerthoedd cyfredol a gwreiddiol yr ased.

• Methiant i ddarparu cytundeb cyflogaeth gyda thermau ac amodau clir i’r Clerc

• Gwefan heb ei sefydlu sydd yn golygu bod y Cyngor yn methu cyhoeddi yr holl wybodaeth angenrheidiol yn unol a gofynion Deddf Llywodraeth Leol (Democratiaeth) (Cymru) 2013.

Fel arall bodlonwyd yr holl reoliadau ariannol.

Bydd y Clerc a’r Cadeirydd yn cyflwyno cytundeb cyflogaeth yn mis Medi, ac mae’r Clerc i gyflwyno tudalennau ar gyfer y Wefan yn ddiweddarach yn y cyfarfod. Nid ar chwarae bach mae cyflwyno yr holl fanylion y gofynnir amdanynt ar y Gofrestr Asedau, a bydd angen dangos gwariant Rhan 137 mewn dull gwahanol y flwyddyn nesaf.

Derbyniwyd yr adroddiad.

***4. Difrod i Bont Afon Dudodyn:***Cafwyd ymateb gan Awdurdod Parc Cenedlaethol Eryri (APCE). Yn ôl llythyr a dderbyniwyd oddi wrth y Prif Weithredwr roedd APCE a CG o’r farn nad oedd y bont wedi ei lleoli ar lwybr cyhoeddus a’i bod tu allan i i dir mynediad agored. Felly roedd yn anodd i’r Awdurdod gyfiawnhau gwariant i osod pont newydd. Serch hynny roedd na drafod wedi bod gyda’r BMC (Cyngor Mynydd Prydeinig) a chyngor arbenigol wedi ei sicrhau a hyd yn oed manyleb gwaith ac amcan bris wedi ei baratoi i adeiladu pont a’i gosod ar y safle, ond wnaed dim arall. Holwyd a fyddai’r Cyngor hwn am gydweithio ac y byddai unrhyw gefnogaeth ariannol yn cael ei werthfawrogi.

***5. Llwybr Bwrdd Coed Nantperis:***

Yn ôl y llythyr uchod bydd Warden lleol yn asesu’r gwaith angenrheidiol i drwsio’r llawr coed. Dywedodd y Clerc fod peth gwaith trwsio wedi ei gwblhau, ond fod tyllau pellach erbyn hyn. Mae’r glaswellt a’r mieri yn dal heb eu torri ar ymylon y llwybr.

***6. Gwasanaeth Sherpa:***

Mae APCE meddir yn ymwybodol o’r problemau parcio ac yn comisynu archwiliad parcio a thrafnidiaeth ehangach er mwyn ceisio datrys y problemau. Y bwriad fydd datblygu system o barcio a thrafnidiaeth fyddai’n addas ar gyfer niferoedd sy’n dod i’r ardal. Addawyd cysylltu maes o law a’r cymunedau lleol mewn perthynas a hyn.

Cyfeiriwyd at y tacsis sy’n rhesi yn y maes parcio ac yn cymeryd cwsmeriaid y Bws Sherpa. Yn ôl APCE roedd hyn yn datrys problem bysiau oedd yn llawn, weithiau yn hwyr ac ar adegau yn anaml. Yn sgil hynny roedd y cwmniau tacsi wedi manteisio ar eu cyfle, ac roedd yn wasanaeth oedd ei angen ar brydiau. Yn ôl y Prif Weithredwr fyddai atal y tacsis ddim yn datrys y broblem bresennol, ond roedd yn cydnabod fod angen i’r bysiau gwrdd a’r galw. Doedd dim awgrym pryd y digwydd hynny.

Yn yr un llythyr dywedwyd bod yr Awdurdod wedi llwyddo’n ddiweddar i gael arian oddi wrth Croeso Cymru i wella’r toiledau a chreu gorsaf bws yn y maes parcio yn Nantperis.

Canlyniad trafodaeth a ddilynodd oedd gresynu nad oedd y gwasanaeth bws yn ddigonol i gyfarfod y galw, a mynegwyd pryder eto fod incwm yn cael ei golli a allai fygwth parhad y gwasanaeth. Croesawyd yr archwiliad parcio a thrafnidiaeth yn ogystal a’r bwriad i wario ar y toiledau a’r orsaf bws. Holwyd a oedd angen biniau sbwriel anferth yn y maes parcio a phenderfynwyd gofyn i’r Clerc holi ymhellach ynglyn a’r bwriad ynglyn a’r bont dros Afon Dudodyn.

***7. Cae Chwarae Min y Llyn:***Er wedi ei archebu gan CG nid oedd distyn y siglenni wedi cyrraedd.

***8. Meinciau:***

Adroddwyd bod y meinciau coffa wedi eu glanhau a’i paentio, ond adroddwyd fod tair mainc yn dangos ôl henaint a difrod ger Maes Padarn. Cytunwyd i’w trwsio.

***9. Clirio Sieciau:***

Adroddwyd bod ymchwiliad pellach wedi bod i’r siec sylweddol oedd heb ei chlirio, er bod derbynydd y siec wedi derbyn ei arian. Roedd y bai rhywle rhwng dau fanc. Banc derbynydd y siec heb hawlio’r arian o fanc y Cyngor. Penderfynwyd nad oedd dim arall y gallai’r Clerc ei wneud ac mai mater i’r ddau fanc oedd hi bellach.

**5 MATERION ERAILL:**

***1. Cynnig bod y Cyngor hwn yn cefnogi annibyniaeth Gymreig:***

Y cynnig oedd: ‘O sylwi ar yr ymchwydd diweddar o gefnogaeth i annibyniaeth gan ddinasyddion Cymru, gan gynnwys yr orymdaith dros annibyniaeth yng Nghaerdydd ar Fai 11eg, 2019 a ddenodd dorf o filoedd a’r bleidlais o gefnogaeth gan nifer cynyddol o gynghorau Cymuned a Thref yng Nghymru. Cynigir fod Cyngor Cymuned Llanberis yn cefnogi’r ymgyrch dros annibyniaeth i Gymru. (GE / RhaG)

***2/4***

Wedi trafodaeth ddeallus cafwyd pleidlais gyda’r mwyafrif o blaid y cynnig. Gwnaed cytundeb ymlaen llaw y byddai

pleidlais y mwyafrif yn cario, a gofynnwyd am gofnodi enwau. Roedd 8 o blaid y cynnig. BH oedd yr unig un a bleidleisiodd yn erbyn y cynnig ac fe ymataliodd HLJ a IH eu pleidlais.

**6 GOHEBIAETH:**

***1. CG - Cau Ffyrdd:***

Cafwyd nifer o rybuddion gan y Cyngor bod ffyrdd eto i’w cau oherwydd rasus a digwyddiadau yn yr wythnosau nesaf. Soniwyd hefyd bod bwriad gan gwmni sy’n trefnu nifer o’r rasus yma i gynnal Ras yr Wyddfa ychwanegol y flwyddyn nesaf. Bwriad y ras honno ydi herio y rhedwyr i redeg i fyny ac i lawr y mynydd mor aml a phosibl mewn pedair awr ar hugain. Mynegwyd eto bryder bod cynydd sylweddol yn nifer y digwyddiadau, ac am effaith digwyddiadau tebyg i’r ras hon ar lwybr y mynydd. Penderfynwyd anfon gair at APCE i wrthwynebu’r ras ac i holi oedd dim modd cael gwell rheolaeth ar ddigwyddiadau poblog oedd yn andwyol i’r amgylchedd.

***2. Cae’r Ddôl:***

Cafwyd adroddiad nad oedd gwair y cae wedi ei dorri ar gyfer mabolgampau Ysgol Dolbadarn a phenderfynwyd gwneud ymholiadau gyda pellach gyda CG am y gwaith o gynnal a chadw’r cae i ddefnydd pentrefol.

***3. APCE - Ymgynghoriad:***Derbyniwyd gwybodaeth am *Ymgynghoriad Cyhoeddus: Canllaw Cynllunio Atodol Drafft*  **CCA 4: Tai Fforddiadwy.** Caniateir hyd at 5yh ar y 18fed o Fedi i ymateb.

**7 CYNLLUNIO:**

**APCE:**

**NP3/15/75D** - ‘Diwygiad ansylweddol i Ganiatad Cynllunio NP3/15/75C (dyddiedig 31/07/2017) am fframiau ffenestri alwminiwm wedi ei lliwio yn lle’r rhai pren sydd wedi ei gymeradwyo’ - ***Ynys Etws, Nantperis*** - Dim sylw

**Cyngor Gwynedd:**

**C19/0605/15/LL** - ‘Addasu adeilad presennol ac anecs i 2 uned breswyl hunan gynhaliol’ - ***Beech Bank 2 Stryd Fawr, Llanberis*** - Dim sylw.

**C19/0603/15/CC**  - ‘Ymgymryd gwaith ar goed a gorchymyn coed arnynt’ - ***4 Gerddi Padarn, Llanberis*** - Dim gwrthwynebiad, cyn belled a bod sicrwydd na fydd y gwaith yn difetha’r coed.

**8 MATERION ARIANNOL:**

**1)** **Yn y Banc ar yr 28ain o Fehefin, 2019**

**Cyfrif Cyfredol**: £16,089.02 **Cyfrif Cadw**: £5,355.63

**2) Cadarnhawyd y taliadau canlynol:**  £1771.14

**3) Arian a dderbyniwyd rhwng 29/05/2019 a 28/06/2019:** £160.91

Cynnig ac eilio: KMJ/BH

**9 LLWYBRAU A’R FYNWENT:**

**Y Fynwent:**

Adroddwyd bod tyrchod wedi difrodi o gwmpas rhai beddau. Y Clerc i ymchwilio.

**10 Y WEFAN:**

Cyflwynwyd nifer o dudalennau ar gyfer Gwefan y Cyngor gan y Clerc. Cytunwyd na fyddai cyfeiriad ebost na rhif ffôn y cynghorwyr yn ymddangos ar y wefan ond y byddai modd cysylltu ac aelodau unigol trwy ebost y Clerc. Roedd y Clerc yn gobeithio y byddai’r wefan yn weithredol erbyn dechrau Medi.

**11 ADRODDIADAU O GYFARFODYDD ALLANOL:**

***1. Y Ganolfan:***

Adroddwyd bod llwyfan Y Ganolfan bellach yn Eglwys Llanberis ond yn dal ar gael i’w ddefnyddio yn ôl yr angen yn Y Ganolfan.

Mae’r Ganolfan bellach wedi cael piano.

**12 CYFARFOD NESAF:**

Yn Y Ganolfan, Llanberis. Nos Fercher yr 11eg o Fedi, 2019 am 7yh.

Arwyddwyd a chafwyd yn gywir

**Rhys ap Gwilym Cadeirydd / Dei Tomos Clerc … Medi’r 11eg, 2019**

***3/3***